答束孝先
作者：王令
朝代：宋

paragraphs: 純金出鎔鑪，烜赫掩熾火。
錦成洗春江，衆目炫莫奈。
魚鹽物誠微，誤用幸不涴。
君家兄弟賢，我見始驚夥。
文章露光芒，藏藴包叢脞。
關門當自足，何暇更待我。
固知仁人心，姑欲恤窮餓。
苟論才不才，自合棄如唾。
憶昨西來初，戚惕侍客坐。
交持駕說口，張闔不可鏁。
間發辨經義，鐵舌莫摩挫。
髙文忽下投，白日駭天墮。
眩怖欲前掩，布帛不可裹。
初視固宜驚，獨獲亦堪賀。
又如遇貴人，繡錦飾婀娜。
回眸忽自鑑，惡面復窶裸。
屈降心巳甘，嘆憤志亦頗。
雄髙豈復爭，愛恤亦加荷。
大詩又來及，推與太浮過。
自無賢可稱，以是惡甚播。
譬如享尫人，豆食止則可。
苟强擔石負，蹉跌適足禍。
何以論報心，結草効鬼顆。